એકવાર ૧૯૯૬માં ભાવનગર બાજુથી અમને ચાર પત્રો મળ્યા. જુદાં જુદાં સરનામાંથી લખેલા પત્રમાં મુખ્યત્વે એક જ માંગણી હતી. અમારા અભ્યાસક્રમના સાહિત્ય સાથે પત્રલેખકોને સ્નાનસંસ્કાર (Baptism) પણ લેવા હતા. સ્નાનસંસ્કાર કરીને એટલે ધર્મપલટો કરીને ભાઈ ખ્રિસ્તી બનશે તો પત્રલેખકને જાણવું હતું કે ધર્મપલટો કરનારને લગ્નમાં શિક્ષિત ખ્રિસ્તી છોકરી, ગાડી, ને બંગલો મળશે કે નહિ. અપવાદરૂપે પણ અમને આવા પત્રો મળે છે. એટલે રાબેતા મુજબ મેં પત્રલેખકને પ્રેમથી પત્ર લખ્યો કે, અમે ફક્ત ઈચ્છુક વ્યક્તિઓને માગેલું સાહિત્ય મોકલીએ છીએ. સ્નાનસંસ્કાર તો નાનીસૂની વાત નથી પણ ખ્રિસ્તી ધર્મ વિશેનો ઊડો અભ્યાસ અને ખૂબ પાર્થના અને ધ્યાનમનન પછી લેવાતો નિર્ણય છે. આખરે સ્નાનસંસ્કાર જે તે વ્યકિત ને ભગવાન વચ્ચેની વાત છે. શિક્ષિત છોકરી, બંગલો અને ગાડીની વાત સાથે અમારે કોઈ લેવેદેવા નથી.